Kommissionens forordning (EF) nr. 813/2003

af 12. maj 2003

om overgangsforanstaltninger i henhold til Europa-Parlamentets og Rådets forordning (EF) nr. 1774/2002 for så vidt angår indsamling, transport og bortskaffelse af tidligere fødevarer

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(1), ændret ved Kommissionens forordning (EF) nr. 808/2003(2), særlig artikel 32, stk. 1, og

ud fra følgende betragtninger:

(1) Ved forordning (EF) nr. 1774/2002 er der fastsat en fuldstændig revision af EF-bestemmelserne om animalske biprodukter, som ikke er bestemt til konsum, hvorved der er indført en række strenge krav. Forordningen indeholder endvidere bestemmelser om, at der kan vedtages relevante overgangsforanstaltninger.

(2) Da kravene er strenge, er det nødvendigt, at der fastsættes overgangsforanstaltninger for medlemsstaterne, så erhvervslivet har tilstrækkelig tid til at tilpasse sig. Desuden er der behov for en yderligere udvikling af alternativ indsamling, transport, opbevaring, håndtering, forarbejdning og anvendelse af animalske biprodukter samt af metoder til bortskaffelse af sådanne biprodukter.

(3) Medlemsstaterne bør således som en midlertidig foranstaltning have dispensation til at tillade, at virksomhedsledere fortsat anvender nationale regler for indsamling, transport og bortskaffelse af tidligere fødevarer.

(4) For at undgå risiko for menneskers eller dyrs sundhed bør der opretholdes passende kontrolsystemer i medlemsstaterne i den periode, hvor overgangsforanstaltningerne anvendes.

(5) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE FORORDNING:

Artikel 1

Dispensation vedrørende indsamling, transport og bortskaffelse af tidligere fødevarer

1. I henhold til artikel 32, stk. 1, i forordning (EF) nr. 1774/2002 og uanset artikel 6, stk. 2, litra f), og artikel 7 i samme forordning kan medlemsstaterne fortsat udstede individuelle tilladelser til ledere af anlæg og udstyr, således at de indtil den 31. december 2005 kan anvende nationale regler for indsamling, transport og forarbejdning af tidligere fødevarer, jf. artikel 6, stk. 1, litra f), i forordning (EF) nr. 1774/2002, forudsat at de nationale regler

a) sikrer, at tidligere fødevarer ikke blandes med kategori 1- eller kategori 2-materiale, jf. dog stk. 2

b) er i overensstemmelse med de øvrige krav i forordning (EF) nr. 1774/2002.

2. Blanding af tidligere fødevarer med kategori 1- og 2-materiale kan dog tillades, hvis materialet sendes til forbrænding eller forarbejdning i et kategori 1- eller kategori 2-anlæg, inden det bortskaffes som affald ved forbrænding, medforbrænding eller deponering i overensstemmelse med EF-bestemmelserne.

3. Hvis tidligere fødevarer sendes til bortskaffelse på et godkendt deponeringsanlæg, skal alle fornødne foranstaltninger træffes for at sikre, at de tidligere fødevarer ikke blandes med uforarbejdet animalsk materiale som omhandlet i artikel 4, artikel 5 og artikel 6, stk. 1, litra a)-e) og g)-k).

Artikel 2

Kontrolforanstaltninger

Myndighederne træffer de fornødne foranstaltninger til at kontrollere, om godkendte ledere af anlæg og udstyr overholder betingelserne i artikel 1.

Artikel 3

Inddragelse af godkendelse og bortskaffelse af materiale, der ikke er i overensstemmelse med denne forordning

1. Individuelle tilladelser, som myndighederne har udstedt vedrørende indsamling, transport og bortskaffelse af tidligere fødevarer, inddrages straks permanent for ledere, anlæg eller udstyr, hvis betingelserne i denne forordning ikke længere er opfyldt.

2. Myndighederne inddrager alle tilladelser, der er udstedt i henhold til artikel 1, senest den 31. december 2005.

Myndighederne udsteder ikke en endelig godkendelse i henhold til forordning (EF) nr. 1774/2002, medmindre det på grundlag af deres inspektioner er godtgjort, at anlæg og udstyr som omhandlet i artikel 1 opfylder alle krav i forordning (EF) nr. 1774/2002.

3. Materiale, der ikke opfylder kravene i denne forordning, bortskaffes i overensstemmelse med myndighedernes instrukser.

Artikel 4

Ikrafttrædelse

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. maj 2003 til den 31. december 2005.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. maj 2003.

På Kommissionens vegne

David Byrne

Medlem af Kommissionen

(1) EFT L 273 af 10.10.2002, s. 1.

(2) Se side 1 i denne EUT.